సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
World Cup 2019: ఆస్ట్రేలియాతో ఈరోజే భారత్ ఫైట్.. రికార్డులివే
రికార్డులు పరంగా చూసుకున్న భారత్‌పై కంగారూలదే ఆధిపత్యం కనిపిస్తోంది. ఇప్పటి వరకూ 136 వన్డేల్లో భారత్, ఆస్ట్రేలియా టీమ్స్ ఢీకొనగా.. ఇందులో ఏకంగా 77 మ్యాచ్‌ల్లో కంగారూలు విజయం సాధించారు. భారత్ కేవలం 49 మ్యాచ్‌ల్లోనే గెలుపొందింది.
Samayam Telugu | Updated:
Jun 9, 2019, 02:12PM IST
హైలైట్స్
భారత్, ఆస్ట్రేలియా మధ్య ఈరోజు మధ్యాహ్నమే మ్యాచ్
తాాజా వరల్డ్‌కప్‌లో ఆడిన రెండు మ్యాచ్‌ల్లోనూ గెలిచిన ఆసీస్
దక్షిణాఫ్రికాపై విజయంతో ఉత్సాహంలో భారత్
రికార్డుల్లో భారత్‌పై ఆస్ట్రేలియాదే పైచేయి
ఇంగ్లాండ్ వేదికగా జరుగుతున్న వన్డే ప్రపంచకప్ 2019లో ఈరోజు భారత్ జట్టు కఠిన సవాల్‌ని ఎదుర్కోబోతోంది. దక్షిణాఫ్రికాపై గత బుధవారం జరిగిన తొలి మ్యాచ్‌లో 6 వికెట్ల తేడాతో ఘన విజయాన్ని అందుకున్న టీమిండియా.. ఈరోజు మధ్యాహ్నం 3 గంటలకి కెన్నింగ్టన్ ఓవల్ వేదికగా ఆస్ట్రేలియాని ఢీకొట్టబోతోంది. ద్వైపాక్షిక సిరీస్‌ల్లో ప్రదర్శన ఎలా ఉన్నా.. ప్రపంచకప్ టోర్నీ అనగానే రెచ్చిపోయి ఆడే ఆస్ట్రేలియాని నిలువరించడం ఏ జట్టుకి అయినా కత్తిమీద సామే. మరోవైపు ఇటీవల అఫ్గానిస్థాన్, వెస్టిండీస్‌పై అలవోక విజయాలతో ఆ జట్టు మరింత ఉత్సాహంలో ఉంది. ఈ నేపథ్యంలో.. భారత్ జట్టు కంగారూలను ఓడించాలంటే శ్రమించాల్సిందే..!
భారత్ జట్టులో ఓపెనర్ రోహిత్ శర్మ శతకంతో ఫామ్ అందుకోగా.. శిఖర్ ధావన్ పేలవ ప్రదర్శనని కొనసాగిస్తున్నాడు. ఇక కెప్టెన్ విరాట్ కోహ్లి టచ్‌లో ఉన్నట్లు కనిపిస్తున్నా.. భారీ ఇన్నింగ్స్ ఆడలేకపోతున్నాడు. అయితే.. మిడిలార్డర్‌లో కేఎల్ రాహుల్, మహేంద్రసింగ్ ధోనీ ఇటీవల ఫామ్ అందుకోవడం భారత్‌కి కలిసొచ్చే అంశం. మరోవైపు బౌలింగ్‌లోనూ బుమ్రా, చాహల్, కుల్దీప్, భువనేశ్వర్.. దక్షిణాఫ్రికాపై మ్యాచ్‌లో వికెట్లు పడగొట్టి ఆత్మవిశ్వాసంతో ఉన్నారు. ఆల్‌రౌండర్ హార్దిక్ పాండ్య ఇంకా మెగా టోర్నీలో తనదైన ప్రదర్శన చేయలేదు. కేదార్ జాదవ్ కూడా నిరూపించుకోవాల్సి ఉంది.